CELEX: 62017TN0128
Language: el
Date: 2017-02-27 00:00:00
Title: Υπόθεση T-128/17: Προσφυγή της 27ης Φεβρουαρίου 2017 — Torné κατά Επιτροπής

24.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/27
            
         Προσφυγή της 27ης Φεβρουαρίου 2017 — Torné κατά Επιτροπής
   (Υπόθεση T-128/17)
   (2017/C 129/41)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Isabel Torné (Algés, Πορτογαλία) (εκπρόσωποι: S. Orlandi και T. Martin, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την από 16 Απριλίου 2016 απόφαση περί απορρίψεως της αιτήσεώς της που αποσκοπούσε στον καθορισμό του συντελεστή όσον αφορά τα συνταξιοδοτικά δικαιώματά της και της ηλικίας συνταξιοδοτήσεώς της·
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Στην υπό κρίση διαφορά, η προσφεύγουσα βάλλει κατά της αποφάσεως περί σιωπηρής απορρίψεως της αιτήσεώς της που αποσκοπούσε στην έκδοση αποφάσεως που να καθορίζει προκαταβολικώς κάποια συγκεκριμένα και αμετάβλητα στοιχεία του υπολογισμού των συνταξιοδοτικών δικαιωμάτων της. Η εν λόγω προσφεύγουσα υποστηρίζει ότι η σιωπηρή απόρριψη της αιτήσεώς της συνιστά παράλειψη λήψεως ενός μέτρου επιβεβλημένου σύμφωνα με τον κανονισμό υπηρεσιακής καταστάσεως των υπαλλήλων της Ευρωπαϊκής Ένωσης (ΚΥΚ) και είναι, ως εκ τούτου, βλαπτική πράξη κατά την έννοια του άρθρου 90 του ΚΥΚ.
   Όσον αφορά τα στοιχεία του υπολογισμού της συντάξεώς της, η προσφεύγουσα βάλλει, επίσης, κατά της πρακτικής της Επιτροπής που συνίσταται στο να θεωρείται ότι η μετάταξη εκτάκτου υπαλλήλου κατά το άρθρο 2, σημείο στ', του καθεστώτος που εφαρμόζεται επί του λοιπού προσωπικού της Ευρωπαϊκής Ένωσης (ΚΛΠ) προς άλλο οργανισμό της Ευρωπαϊκής Ένωσης έχει ως συνέπεια τη σύναψη νέας συμβάσεως, διαφορετικής από την προηγούμενη, πράγμα που καταμαρτυρεί, κατά την Επιτροπή, την έλλειψη συνέχειας της σταδιοδρομίας του εν λόγω εκτάκτου υπαλλήλου και, επομένως, καθιστά εφαρμοστέους, κατά την Επιτροπή, τους νέους κανόνες που προβλέπονται από τον κανονισμό υπηρεσιακής καταστάσεως σχετικά με τη σύνταξη αρχαιότητας.